ཨ་རྒྱ་གཉིས་ཀྱི་ཚོང་དམག་སོགས་ལ་བརྟེན་ནས་བོད་དོན་རྒྱབ་སྐྱོར་ལ་ཕན་ཐོགས་ཡོད་པའི་ལྟ་ཚུལ་འཛིན་མཁན་ཡོད་པ་དང་།ཉེ་ཆར་ཨ་རིའི་སྲིད་འཛིན་གཞོན་པའི་གཏམ་བཤད་ཀྱི་ཤུགས་ནས་གོ་ཐུབ་པ་ནི།བོད་པས་རང་བཙན་བརྩད་ཀྱང་ཨ་རིའི་སྲིད་གཞུང་གིས་རྒྱབ་སྐྱོར་བྱས་མི་ཡོང་ངམ་སྙམ་པའི་བརྡ་ཞིག་བཏང་བ་དེ་རེད།ཨ་རྒྱ་གཉིས་ཀྱི་ཚོང་དམག་དེ་མུ་མཐུད་རྒྱུན་རིང་པོ་རྒྱག་འཆར་ཡོད་མེད་དང་།མུ་མཐུད་དུ་རྒྱག་དགོས་ཐུག་མིན་བཤད་དཀའ་ཡང་།བོད་དོན་དང་ཡུ་གུར་གྱི་གནད་དོན་སོགས་ནི་རྒྱ་ནག་དང་འབྲེལ་བ་ཡོད་པའི་རྒྱལ་ཁབ་སུ་ཡིན་ཡང་།རྒྱལ་ཁབ་སོ་སོའི་ཁེ་ཕན་ཁོ་ན་གཞི་རྩར་བཟུང་བའི་ཐོག་ནས་བྱེད་པ་ལས།ཕ་མས་བུ་ཕྲུག་ལ་བྱམས་སྐྱོང་གནང་བ་ལྟ་བུའི་ལྷག་བསམ་རྣམ་དག་ཅིག་ཡོད་པའི་རེ་བ་རྒྱག་མི་འོས་པ་ནི་དེང་དུས་ཆབ་སྲིད་ལམ་ལུགས་ཀྱི་རྒྱུན་ཤེས་ཤིག་ཏུ་གྱུར་ཡོད།བོད་པའི་ངོས་ནས་རྒྱ་ནག་དང་རྒྱལ་ཁབ་ཆེ་ཁག་གཞན་གྱི་འགལ་རྩོད་ནང་ནས་ཁེ་ཕན་གང་ཡོད་པ་དེ་དུས་ལས་མ་ཡོལ་བར་ལེན་ཐུབ་དགོས་པ་ལས།ཕུགས་ནས་བོད་དོན་འབའ་ཞིག་ལ་དམིགས་པའི་རྒྱབ་སྐྱོར་ཞིག་ཡོང་བར་རེ་བ་རྒྱག་ཐབས་གཏན་ནས་མེད།